ระเบียบสำนักนายกรัฐมนตรีว่าด้วยการจ่ายเงินสินบนและเงินรางวัลคดียาเสพติด พ.ศ. 2437

ระเบียบสำนักนายกรัฐมนตรี

ระเบียบสำนักนายกรัฐมนตรี
ว่าด้วยการจ่ายเงินสินบนและเงินรางวัลคดียาเสพติด
พ.ศ.
๒๔๓๗

เพื่อให้การดำเนินงานด้านการป้องกันและปราบปรามยาเสพติดตามกฎหมาย
เกี่ยวกับยาเสพติดมีประสิทธิภาพดียิ่งขึ้น
สำนักนายกรัฐมนตรีโดยความเห็นชอบของคณะรัฐมนตรี และกระทรวงการคลัง จึงวางระเบียบไว้ดังต่อไปนี้

ข้อ ๑  ระเบียบนี้เรียกว่า
ระเบียบสำนักนายกรัฐมนตรีว่าด้วยการจ่ายเงินสินบนและเงินรางวัลคดียาเสพติด พ.ศ.
๒๕๓๗

ข้อ
๒[๑]  ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓  ให้ยกเลิกระเบียบสำนักนายกรัฐมนตรี
ว่าด้วยการจ่ายเงินสินบนเงินรางวัลคดียาเสพติด พ.ศ. ๒๕๒๗

ข้อ ๔  ระเบียบ ข้อบังคับ
หรือคำสั่งอื่นใดซึ่งขัดหรือแย้งกับระเบียบนี้ให้ใช้ระเบียบนี้แทน

ข้อ ๕ 
ให้เลขาธิการคณะกรรมการป้องกันและปราบปรามยาเสพติดรักษาการตามระเบียบนี้

หมวด
๑
ข้อความทั่วไป

ข้อ ๖  ในระเบียบนี้
เว้นแต่ข้อความจะแสดงให้เห็นเป็นอย่างอื่น
ยาเสพติด หมายความว่า
ยาเสพติดตามกฎหมายว่าด้วยการป้องกันและปราบปรามยาเสพติดและให้หมายความรวมถึงสารเคมีหรือวัตถุที่ควบคุมเพื่อป้องกันการผลิตยาเสพติดตามกฎหมาย
ว่าด้วยการควบคุมโภคกัณฑ์
ผลิต หมายความว่า เพาะ ปลูก ทำ
ผสม ปรุง แปรสภาพ เปลี่ยนรูป สังเคราะห์ทางวิทยาศาสตร์
และให้หมายความรวมตลอดถึงการแบ่งบรรจุ หรือรวมบรรจุด้วย
จำหน่าย
หมายความว่า ขาย จ่าย แจก แลกเปลี่ยน ให้ 
เงินสินบน
หมายความว่า เงินที่จ่ายให้แก่ผู้แจ้งความนำจับ 
เงินรางวัล
หมายความว่า เงินที่จ่ายให้เจ้าพนักงานผู้สืบสวน หรือจับกุมการกระทำความผิดกฎหมายเกี่ยวกับยาเสพติด
ผู้แจ้งความนำจับ หมายความว่า
ผู้แจ้งความว่ามีการกระทำผิด
กฎหมายเกี่ยวกับยาเสพติดต่อเจ้าพนักงานผู้รับแจ้งความตามระเบียบนี้
รัฐมนตรี หมายความว่า
รัฐมนตรีผู้รักษาการตามกฎหมายว่าด้วยการป้องกันและปราบปรามยาเสพติด
ป.ป.ส. หมายความว่า
คณะกรรมการป้องกันและปราบปรามยาเสพติดตามกฎหมายว่าด้วยการป้องกันและปราบปรามยาเสพติด
สำนักงาน ป.ป.ส. หมายความว่า
สำนักงานคณะกรรมการป้องกันและปราบปรามยาเสพติด
คณะอนุกรรมการ หมายความว่า
คณะอนุกรรมการเงินสินบนเงินรางวัลตามระเบียบนี้

ข้อ ๗  ระเบียบนี้ไม่ใช่การโฆษณาให้คำมั่นแก่บุคคลใดตามกฎหมาย
แต่เป็น ระเบียบที่วางไว้เพื่อเป็นหลักเกณฑ์ของทางราชการ
ในการพิจารณาจ่ายเงินสินบนหรือเงินรางวัลแก่ผู้แจ้งความนำจับหรือเจ้าพนักงานตามที่เห็นสมควรเท่านั้น

ข้อ ๘  การจ่ายเงินสินบนและเงินรางวัลตามระเบียบนี้
ให้สำนักงาน ป.ป.ส. จ่ายจากเงินงบประมาณรายจ่ายหมวดเงินอุดหนุน
หรือเงินหมวดอื่นที่จ่ายในลักษณะเงินอุคหนุน

ข้อ ๙  ผู้ขอรับหรือได้รับเงินสินบนเงินรางวัลหรือเงินอื่นในลักษณะเดียวกันตามกฎหมายหรือระเบียบอื่นมาแล้ว
ไม่มีสิทธิได้รับเงินสินบนเงินรางวัลตามระเบียบนี้

ข้อ ๑๐  เจ้าพนักงานผู้ใดซึ่งมีหน้าที่สืบสวนจับกุมผู้กระทำผิดในคดียาเสพติดอยู่แล้ว
ไม่มีสิทธิได้รับเงินสินบนตามระเบียบนี้

ข้อ ๑๑  ถ้าคดีใดมีผู้แจ้งความนำจับหลายคน
ให้จ่ายเงินสินบนโดยแบ่งเท่า ๆ กันทุกคน เว้นแต่จะมีหลักฐานตกลงกันไว้เป็นอย่างอื่น

หมวด
๒
การแจ้งความนำจับ

ข้อ ๑๒  เจ้าพนักงานผู้รับแจ้งความตามระเบียบนี้ ได้แก่
(๑) กรรมการ เลขาธิการ
รองเลขาธิการ ผู้ช่วยเลขาธิการ และ ข้าราชการสำนักงาน ป.ป.ส.
ที่ได้รับแต่งตั้งเป็นเจ้าพนักงาน ตามกฎหมายว่าด้วยการป้องกันและปราบปรามยาเสพติด
(๒)
พนักงานสอบสวนหรือเจ้าพนักงานตำรวจ ซึ่งมีหน้าที่สืบสวน
จับกุมที่มียศตั้งแต่ร้อยตำรวจตรีขึ้นไป หัวหน้ากิ่งสถานีตำรวจ หรือหัวหน้าสถานีตำรวจตำบล
(๓) เจ้าหน้าที่ศุลกากรที่มีหน้าที่ในการป้องกันและปราบปรามและการตรวจสินค้าตั้งแต่ระดับ
๔ ขึ้นไป
(๔)
ผู้ว่าราชการจังหวัด  รองผู้ว่าราชการจังหวัด
ปลัดจังหวัด นายอำเภอ
ปลัดอำเภอ และปลัดอำเภอผู้เป็นหัวหน้าประจำกิ่งอำเภอ
(๕)
สำหรับผู้กระทำผิดที่อยู่ในอำนาจศาลทหาร
นอกจากจะแจ้งความกับเจ้าพนักงานผู้รับแจ้งความตาม (๑) (๒) (๓) หรือ (๔)
ดังกล่าวข้างต้นอาจแจ้งความกับผู้บังคับบัญชาทหารตั้งแต่ชั้นผู้บังคับกองพันหรือเทียบเท่าขึ้นไป นายทหารฝ่ายการสารวัตร นายทหารสารวัตรสืบสวนสอบสวน
เจ้าพนักงานตาม (๑) (๒) (๓) (๔)
และ (๕) ให้หมายความรวมถึงผู้ปฏิบัติราชการแทน หรือรักษาราชการแทน
หรือรักษาการในตำแหน่งด้วย

ข้อ ๑๓  การแจ้งความนำจับให้แจ้งต่อเจ้าพนักงานตามข้อ
๑๒ และก่อนการจับกุมโดยทำใบรับแจ้งความตามแบบที่ ป.ป.ส. กำหนด
เว้นแต่ในกรณีจำเป็นรีบด่วน
จะแจ้งความนำจับด้วยวาจาต่อเจ้าพนักงานฝ่ายปกครองหรือตำรวจก่อนและจัดทำหลักฐานการแจ้งความภายหลังการจับกุมได้

หมวด
๓
อัตราและหลักเกณฑ์การจ่ายเงินสินบนเงินรางวัล

ข้อ ๑๔  ให้รัฐมนตรีประกาศกำหนดอัตราการจ่ายเงินสินบนและเงินรางวัลตามข้อ
๑๕ ข้อ ๑๖ และ ข้อ ๑๗ ด้วยความเห็นชอบจากกระทรวงการคลัง  ทั้งนี้ โดยคำนึงถึงยาเสพติดแต่ละประเภท

ข้อ ๑๕  จำนวนเงินสินบนหรือเงินรางวัลให้คำนวณตามปริมาณยาเสพติดของกลางที่บริสุทธิ์
ตามรายงานสถานตรวจพิสูจน์ของสำนักงาน ป.ป.ส. กรมวิทยาศาสตร์การแพทย์ หรือกรมตำรวจ

ข้อ ๑๖  กรณีกัญชาหรือพืชกระท่อมจะจ่ายเงินสินบนและเงินรางวัลเฉพาะขณะจับกุมเป็นกัญชาหรือพืชกระท่อมแห้งเท่านั้นโดยคำนวณจากส่วนที่แห้งและใช้เสพได้

ข้อ ๑๗  กรณียาเสพติดของกลางเป็นแอมเฟตามีน หรือเมทแอมเฟตามีนหรือยาเสพติดของกลางอื่น
ๆ ที่ไม่เข้าเกณฑ์ต้องคำนวณหาสารบริสุทธิ์ได้นั้น
ให้คำนวณเงินสินบนเงินรางวัลเป็นรายเม็ด หรือตามน้ำหนัก แล้วแต่กรณี
ตามที่รัฐมนตรีประกาศกำหนดไว้ท้ายระเบียบนี้

ข้อ ๑๘  ให้จ่ายเงินสินบนเมื่อเจ้าพนักงานได้ดำเนินคดีตามที่ได้รับแจ้งความนำจับไว้
ตามหลักเกณฑ์และเงื่อนไข ดังนี้
(๑)
คดีที่จับได้ผู้ต้องหาและยาเสพติดของกลาง 
ถ้าคำนวณตามปริมาณยาเสพติดเป็นเงินไม่เกิน ๒๐๐ บาท ให้จ่ายคดีละ ๒๐๐ บาท
เมื่อพนักงานอัยการสั่งฟ้องผู้ต้องหา
(๒)
คดีที่จับได้ผู้ต้องหาและยาเสพติดของกลาง 
ถ้าคำนวณตามปริมาณยาเสพติดเป็นเงินเกินกว่า ๒๐๐ บาท ให้จ่ายตามปริมาณยาเสพติด
เมื่อศาลชั้นต้นพิพากษาลงโทษจำเลยหรือจะจ่ายกึ่งหนึ่งก่อนศาลชั้นต้นพิพากษาลงโทษจำเลยก็ได้
(๓) คดีที่ผู้ต้องหาเสียชีวิตในขณะจับกุมหรือภายหลัง
และยึดได้ยาเสพติดของกลาง ถ้าคำนวณตามปริมาณยาเสพติดเป็นเงินเกินกว่า ๒๐๐ บาท
ให้จ่ายตามปริมาณยาเสพติดเมื่อพนักงานอัยการสั่งงดการสอบสวนหรือสั่งไม่ฟ้อง
(๔) คดีที่ยึดได้เฉพาะยาเสพติดของกลาง
เมื่อพนักงานอัยการ สั่งงดการสอบสวนสั่งฟ้อง สั่งไม่ฟ้อง หรือคดีที่จับได้ผู้ต้องหาและยาเสพติด
ของกลาง แต่พนักงานอัยการสั่งไม่ฟ้อง หรือสั่งฟ้องแต่ศาลชั้นต้นยกฟ้อง
ให้จ่ายเงินสินบนเพียงกึ่งหนึ่ง

ข้อ
๑๙  เงินรางวัลให้จ่ายตามหลักเกณฑ์และเงื่อนไข
ดังนี้
(๑) คดีที่มีผู้แจ้งความนำจับ
ให้จ่ายเงินรางวัลร้อยละสามสิบห้า ของจำนวนเงินสินบน
(๒) คดีที่ไม่มีผู้แจ้งความนำจับ
ให้จ่ายเงินรางวัลตามเกณฑ์การจ่ายเงินสินบน

หมวด
๔
อัตราและหลักเกณฑ์การจ่ายเงินสินบนเพิ่มและรางวัลเพิ่ม

ข้อ ๒๐  ให้จ่ายเงินสินบนเพิ่มสำหรับคดียาเสพติดที่มีคำพิพากษาถึงที่สุด
ให้ลงโทษจำเลยฐานผลิตยาเสพติด และเข้าลักษณะเป็นการผลิตตามข้อ ๖  ทั้งนี้ ไม่รวมถึงการแบ่งบรรจุหรือรวมบรรจุ
ดังนี้
(๑)
คดีที่ยาเสพติดของกลางเป็นยาเสพติดให้โทษประเภท ๑ ประเภท ๒ และประเภท ๔
หรือวัตถุออกฤทธิ์ประเภท ๑ ประเภท ๒ คดีหนึ่ง ไม่เกิน ๑๐๐,๐๐๐ บาท
(๒)
คดีที่ยาเสพติดของกลางเป็นยาเสพติดให้โทษประเภท ๕ คดีหนึ่งไม่เกิน ๕๐,๐๐๐ บาท
(๓)
คดีที่ยาเสพติดของกลางเป็นสารเคมีหรือวัตถุควบคุม คดีหนึ่งไม่เกิน ๓๐,๐๐๐ บาท

ข้อ ๒๑  ให้จ่ายเงินสินบนเพิ่มในคดียาเสพติดฐานความผิดอื่นนอกจาก
ข้อ ๒๐ ตามอัตราและเงื่อนไข ดังนี้
(๑)
ศาลชั้นต้นพิพากษาลงโทษผู้กระทำผิดฐานจำหน่าย ครอบครอง เพื่อจำหน่าย
ผลิตโดยการแบ่งบรรจุหรือรวมบรรจุ หรือสมคบ คดีหนึ่งไม่เกิน ๕,๐๐๐ บาท
(๒)
ศาลชั้นต้นพิพากษาลงโทษผู้กระทำความผิดฐานนำเข้าหรือ ส่งออก หรือพยายามส่งออกคดีหนึ่งไม่เกิน
๑๐,๐๐๐ บาท

ข้อ ๒๒  ให้จ่ายเงินสินบนเพิ่มสำหรับกรณีทำลายแหล่งผลิตหรือโรงงานผลิตยาเสพติดให้โทษ
ประเภท ๑ ประเภท ๒ ประเภท ๕ หรือวัตถุออกฤทธิ์ ประเภท ๑ หรือประเภท ๒ เมื่อได้มีการปฏิบัติการแล้ว
พื้นที่ละไม่เกิน ๑๐๐,๐๐๐ บาท โดยคำนึงถึงสภาพแวดล้อมของภูมิประเทศที่ปฏิบัติการและปริมาณยาเสพติด
 ทั้งนี้
ให้อยู่โนดุลยพินิจของคณะอนุกรรมการและโดยความเห็นชอบของประธาน ป.ป.ส.
บทบัญญัติในวรรคแรก  การผลิตจะไม่รวมถึงการแบ่งบรรจุหรือรวมบรรจุดังที่บัญญัติไว้ในบทวิเคราะห์ศัพท์

ข้อ ๒๓  เพื่อประโยชน์ในการปฏิบัติตามข้อ ๒๒
ให้มีคณะกรรมการคณะหนึ่ง เรียกว่า คณะกรรมการตรวจสอบชั่งน้ำหนักยาเสพติดของกลาง
โดยแต่งตั้งจากหน่วยงานที่เกี่ยวข้องไม่น้อยกว่า ๓ คนเป็นกรรมการ  ทั้งนี้ ให้มีผู้แทนสำนักงาน ป.ป.ส.
ร่วมเป็นกรรมการด้วย ดังต่อไปนี้
(๑) ในส่วนกลาง
สำหรับกรมตำรวจให้ผู้บังคับการตำรวจเป็นผู้แต่งตั้งสำหรับหน่วยงานอื่นให้อธิบดีเป็นผู้แต่งตั้ง
(๒) ในส่วนภูมิภาค
ให้ผู้ว่าราชการจังหวัด หรือผู้กำกับการ ตำรวจเป็นผู้แต่งตั้ง

ข้อ ๒๔  เงินรางวัลเพิ่มให้จ่ายตามหลักเกณฑ์และเงื่อนไข
ดังนี้
(๑) คดีที่มิผู้แจ้งความนำจับ
ให้จ่ายเงินรางวัลเพิ่มโดยแบ่งจาก เงินสินบนเพิ่มกึ่งหนึ่ง
(๒)
คดีที่ไม่มิผู้แจ้งความนำจับ ให้จ่ายเงินรางวัลเพิ่มตามเกณฑ์ การจ่ายเงินสินบนเพิ่ม

ข้อ
๒๕  ให้จ่ายเงินรางวัลเพิ่มเฉพาะรางวัลแก่เจ้าพนักงานที่ได้รับอันตรายขณะ
สืบสวนหรือจับกุมผู้กระทำผิดกฎหมายในคดียาเสพติดตามอัตราและเงื่อนไข ดังนี้
(๑)
ผู้เสียชีวิตหรือทุพพลภาพจนต้องออกจากราชการ ไม่เกินคนละ ๒๐๐,๐๐๐ บาท
(๒)
ผู้ได้รับอันตรายสาหัสจนเสียอวัยวะส่วนหนึ่งส่วนใด ไม่เกิน คนละ ๑๐๐,๐๐๐ บาท
(๓)
ผู้ได้รับอันตรายแก่ร่างกายเป็นบาดแผลฉกรรจ์หรืออันตรายสาหัสต้องได้รับการรักษาเกินกว่า
๒๐ วัน ไม่เกินคนละ ๔๐,๐๐๐ บาท
ผู้ขอรับหรือได้รับเงินทำขวัญตามระเบียบกระทรวงการคลังว่าด้วยเงินทำขวัญข้าราชการและลูกจ้างแล้ว
ไม่มีสิทธิขอรับเงินรางวัลตามวรรคหนึ่ง

หมวด
๕
หลักฐานการขอรับเงินสินบนและเงินรางวัล

ข้อ
๒๖  การขอรับเงินสินบนและหรือเงินรางวัลตามข้อ
๑๘ (๑) ให้ส่งหลักฐานตามรายการต่อไปนี้
(๑)
แบบคำขอรับเงินสินบนและหรือเงินรางวัล แล้วแต่กรณี
(๒)
แบบใบรับแจ้งความนำจับ (เฉพาะกรณีขอรับเงินสินบน)
(๓)
หนังสือของเจ้าพนักงานผู้รับแจ้งความตามข้อ ๑๒ แจ้งคำสั่งฟ้องของพนักงานอัยการหรือแจ้งผลคดีตามคำพิพากษาศาลชั้นต้น

ข้อ ๒๗  การขอรับเงินสินบนและหรือเงินรางวัลนอกจากข้อ
๑๘ (๑) ให้ส่งหลักฐานตามรายการต่อไปนี้
(๑)
แบบคำขอรับเงินสินบนและหรือคำขอรับเงินรางวัล แล้วแต่กรณี
(๒) ใบรับแจ้งความนำจับ
(เฉพาะในกรณีขอรับเงินสินบน)
(๓) สำเนาบันทึกการจับกุมของเจ้าพนักงานผู้จับกุม
(๔)
หนังสือมอบฉันทะให้หัวหน้าคณะผู้จับกุมเป็นผู้รับเงินสินบนและหรือเงินรางวัล
(๕) สำเนาหลักฐานการตรวจวิเคราะห์ยาเสพติดของสถานตรวจพิสูจน์
(๖) สำเนาคำพิพากษาศาลชั้นต้นหรือสำเนาคำสั่งพนักงานอัยการ แล้วแต่กรณี
(๗)
สำเนาคำพิพากษาศาลที่คดีถึงที่สุด พร้อมคำรับรองว่าคดีถึงที่สุดแล้วของผู้บังคับบัญชาในกรณียื่นคำขอตาม
ข้อ ๒๐
(๘) รายงานแสดงรายละเอียดการปฏิบัติงาน
(๙)
ข้อตกลงในการแบ่งเงินสินบนและหรือเงินรางวัล (ถ้ามี)
(๑๐)
สำเนารายงานการตรวจพิสูจน์อุปกรณ์การผลิตของสถานตรวจพิสูจน์
(๑๑) สำเนาคำสั่งแต่งตั้งคณะกรรมการตรวจสอบชั่งน้ำหนักยา
เสพติดของกลาง (ถ้ามี)
(๑๒) สำเนารายงานผลการตรวจสอบชั่งน้ำหนัก
(ถ้ามี)
กรณีขอรับเงินสินบนและหรือเงินรางวัลครึ่งแรก
ตามข้อ ๑๘ (๒) ให้ส่งหลักฐานตาม (๑) ถึง (๕)
การขอรับเงินครึ่งหลังให้ส่งหลักฐานตาม (๖) ด้วย ส่วนการขอรับเงินตามข้อ ๒๒
ให้อยู่ในดุลยพินิจของคณะอนุกรรมการ.

ข้อ ๒๘  การขอรับเงินรางวัลตามข้อ ๒๕
ให้ส่งหลักฐานตามรายการต่อไปนี้
(๑)
คำขอรับเงินรางวัลของเจ้าพนักงาน
(๒) คำรับรองของผู้บังคับบัญชาที่สั่งให้ไปปฏิบัติการในการจับกุม
(๓)
ใบรับรองแพทย์ของสถานพยาบาลที่กระทรวงสาธารณสุขรับรอง หรือมรณบัตร แล้วแต่กรณี

ข้อ ๒๙  การขอรับเงินสินบนและหรือเงินรางวัลให้เจ้าพนักงานผู้ขอหรือผู้รับแจ้งความยื่นคำขอต่อบุคคลต่อไปนี้
(๑) ในส่วนกลางสำหรับกรมตำรวจ
ให้ยื่นต่อผู้บังคับการตำรวจขึ้นไป ส่วนราชการอื่นให้ยื่นต่ออธิบดี
(๒) ในส่วนภูมิภาค
ให้ยื่นต่อผู้ว่าราชการจังหวัด 
สำหรับฝ่ายทหารให้ยื่นต่อผู้บังคับการกรมหรือเทียบเท่าขึ้นไป

ข้อ ๓๐  การยื่นคำขอรับเงินสินบนและหรือเงินรางวัล
ให้ยื่นภายในกำหนด ๑๘๐ วัน นับแต่วันที่มีคำพิพากษาศาลชั้นต้น คำพิพากษาถึงที่สุด
หรือคำสง พนักงานอัยการ แล้วแต่กรณี
การขอรับเงินสินบนเงินรางวัลครึ่งแรกตามข้อ
๑๘(๒) ให้ยื่นภายใน ๙๐ วันนับแต่วันจับกุม
การขอรับเงินรางวัลเพิ่มเฉพาะตัวตามข้อ
๒๕ ให้ยื่นภายใน ๑๒๐ วัน นับแต่วันที่เจ้าพนักงานเสียชีวิต หรือได้รับอันตราย

ข้อ ๓๑  ในกรณีที่ผู้มิสิทธิรับเงินสินบนหรือเงินรางวัลถึงแก่กรรมหรือมีความจำเป็นอื่นใดไม่สามารถยื่นคำขอรับเงินรางวัลหรือเงินสินบนได้
ให้ทายาทหรือผู้จัดการมรดกหรือผู้บังคับบัญชาของผู้นั้นเป็นผู้ดำเนินการ แล้วแต่กรณี

ข้อ ๓๒  เอกสารการขอรับเงินสินบนหรือเงินรางวัลตามระเบียบนี้
ให้ใช้ตามแบบที่สำนักงาน ป.ป.ส. กำหนด

หมวด
๖
คณะอนุกรรมการ

ข้อ ๓๓  ให้ ป.ป.ส. แต่งตั้งคณะอนุกรรมการเงินสินบนเงินรางวัลประกอบด้วยเลขาธิการคณะกรรมการป้องกันและปราบปรามยาเสพติด
หรือผู้แทนเป็นประธาน ผู้แทนส่วนราชการที่เกี่ยวข้องหรือผู้ทรงคุณวุฒิอีกไม่เกิน ๕
คน เป็นอนุกรรมการ ผู้อำนวยการกองนิติการและพิสูจน์หลักฐานสำนักงาน ป.ป.ส.
เป็นอนุกรรมการและเลขานุการ และหัวหน้าฝ่ายเงินสินบนเงินรางวัล
กองนิติการและพิสูจน์หลักฐาน สำนักงาน ป.ป.ส. เป็นอนุกรรมการและผู้ช่วยเลขานุการ

ข้อ ๓๔  การประชุมของคณะอนุกรรมการต้องมอนุกรรมการไม่น้อยกว่ากึ่งจำนวนของอนุกรรมการทั้งหมด
จึงจะเป็นองค์ประชุม ถ้าประธานไม่อาจร่วมประชุมได้ ให้ที่ประชุมเลือกอนุกรรมการคนหนึ่งเป็นประธานที่ประชุม
การวินิจฉัยชี้ขาดให้ถือเสียงข้างมาก
 ถ้าคะแนนเสียงเท่ากัน  ให้ประธานที่ประชุมออกเสียงเพิ่มขึ้นได้อีกหนึ่งเสียงเป็นเสียงชี้ขาด

ข้อ
๓๔  ให้คณะอนุกรรมการมีอำนาจหน้าที่ ดังนี้
(๑)
พิจารณาจ่ายเงินสินบนและหรือเงินรางวัล 
(๒) ตีความในกรณีมีปัญหาการปฏิบัติตามระเบียบนี้
(๓)
กำหนดหลักเกณฑ์การพิจารณาเพื่อปฏิบัติการตามระเบียบนี้
(๔)
วินิจฉัยชี้ขาดกรณีมีข้อพิพาทเกี่ยวกับสิทธิของผู้ขอรับเงินสินบนและหรือเงินรางวัล
(๕)
เรียกเจ้าพนักงานหรือบุคคลอื่นที่เกี่ยวข้องมาชี้แจงข้อเท็จจริง
และหรือส่งมอบเอกสารที่อยู่ในครอบครอง
(๖) ระงับการจ่ายเงินสินบนและหรือเงินรางวัลและถ้าได้จ่ายเงินสินบนและหรือเงินรางวัลไปแล้วให้ผู้รับส่งคืนแก่สำนักงาน
ป.ป.ส. ภายใน ๖๐ วัน นับแต่วันที่ได้รับแจ้งมติคณะอนุกรรมการ
(๗) ปฏิบัติการอื่นตามที่ ป.ป.ส.
มอบหมาย
ในกรณีมีเหตุสมควรเพื่อประโยชน์แก่ราชการ
ให้ประธานคณะอนุกรรมการ มีอำนาจกระทำการตามวรรคหนึ่งในนามของคณะอนุกรรมการและให้รายงานคณะ
อนุกรรมการทราบในการประชุมครั้งต่อไป
มติคณะอนุกรรมการที่วินิจฉัยให้ถือเป็นที่สุด

บทเฉพาะกาล

ข้อ ๓๖  การขอและการจ่ายเงินสินบนและหรือเงินรางวัล
สำหรับคดียาเสพติดที่เกิดขึ้นก่อนวันที่ใช้ระเบียบนี้
ให้คณะอนุกรรมการพิจารณาตามระเบียบสำนักนายกรัฐมนตรีว่าด้วยการจ่ายเงินสินบนเงินรางวัลคดียาเสพติด
พ.ศ. ๒๕๒๗ โดยอนุโลม

ประกาศ
ณ วันที่ ๑๗ กรกฎาคม พ.ศ. ๒๕๓๗
ชวน
 หลีกภัย
นายกรัฐมนตรี

ธนวัชร/จัดทำ
๒๕ พฤษภาคม ๒๕๖๐

[๑] ราชกิจจานุเบกษา เล่ม
๑๑๑/ตอนพิเศษ ๓๓ ง/หน้า ๑๒/๑๐ สิงหาคม ๒๕๓๗